ИНФОРМАЦИЈА О АКТИВНОСТИМА КОМИСИЈЕ ЗА НЕСТАЛА ЛИЦА

У ВЕЗИ СА РЕШАВАЊЕМ НЕСТАЛИХ ЛИЦА

СА ПОДРУЧЈА ВУКОВАРА И ИСТОЧНЕ СЛАВОНИЈЕ

Комисија за нестала лица је од успостављања билатералне сарадње са хрватском страном у процесу тражења несталих лица (1995. година) одговорно предузимала мере и активности у оквиру свог мандата ради решавања конкретних случајева несталих лица са листа тражења обе стране у сарадњи са надлежним органима Републике Србије.

**У службеној евиденцији Комисије за нестала лица још увек се води као нестало 148 лица на подручју Вуковара и Источне Славоније.**

У склопу овог процеса урађено је следеће:

1. **Документација и ексхумације**

Хрватској страни је предато **1093** идентификациона протокола, са припадајућим личним стварима за страдала лица у Вуковару. На основу те документације идентификовано је око **840** посмртних остатака, углавном класичном судско-медицинском методом, у склопу ексхумација, које су хрватске власти извршиле на Новом гробљу у Вуковару 1998. године, што говори о њеном квалитету.

Хрватској страни су предати и идентификациони протоколи за посмртне остатаке **438** НН лица ексхумираних на територији Републике Србије, који су урађени на основу прикупљене документације (полицијске, судске и судско-медицинске) и садрже све елементе из ове документације за идентификацију посмртних остатака, укључујући и фотодокументацију. Омогућен им је увид и у судску, полицијску и судско-медицинску документацију у свим случајевима када је било потребно одлучити, да ли ће посмртни остаци НН лица бити предмет ексхумација на некој од локација на територији Републике Србије: **Нови Сад (62), Сремска Митровица (122), Рума (10), Шид (1), Шабац (52), Београд - Лешће, Обреновац, Нова Бежанија и Орловача (142), Смедерево, Панчево и Ковин (39), Ниш (10).**

Ексхумације НН лица сахрањених на територији Републике Србије у периоду од 1991.-1995. година биле су једна од приоритених активности Комисије по захтеву хрватске стране. Хрватској страни је благовремено предочен план ексхумација за сваку локацију на билатералним састанцима и она није имала примедби што се може видети из записника. Ексхумације су вршене по заједнички утврђеној методологији и хрватској страни је омогућен мониторинг на свим локацијама за које је била заинтересована и предата јој је расположива документација за сва ексхумирана тела **као и узорак за ДНК анализу.** Ексхумације нису вршене селективно, већ по принципу да се прво ексхумирају и обраде посмртни остаци на локацијама, односно градским гробљима где их је највише било сахрањено и то полазећи од севера ка југу, односно од подручја која су била најближа просторима захваћеним оружаним сукобима. Такође, ексхумације су вршене плански на целом подручју надлежних окружних судова и њима су обухваћена сва лица која су на тим подручијма сахрањена током 1991- 1995. године, било да су посмртни остаци допловили рекама или су лица преминула у болницама и другим установама или су мртва довезена ради идентификације и обдукције у надлежне медицинске установе.

**Укупно, хрватској страни је предата документација за идентификацију око 1500 лица и хрватска страна није имала примедби на њен квалитет.**

Такође, Комисија је поред тога, од почетка процеса по поједниначним захтевима Управе за заточене и нестале извршила провере, ексхумацију и примопредају посмртних остатака **31** лица која су била сахрањена на гробљима у Републици Србији. Ради се о лицима која су умрла током евакуације 1991. године у болницама, геронтолошким центрима или старачким домовима, на територији Републике Србије (**Суботица, Нови Сад, Сомбор, Шид, Инђија и др**.). Хрватској страни се приликом предаје посмртних остатка идентификованих лица предаје и расположива документација (изводи из матичних књига умрлих, потврде о смрти и сл.). Поред тога вршене су детаљне провере градских гробаља **Сремски Карловци, Сремска Каменица, Петроварадин, Бачка Паланка, Зрењанин, Стајићево, Бегејци и Алексинац** и на овим локацијама није утврђено постојање посмртних остатака који се могу довести у везу са оружаним сукобима на простору бивше СФРЈ.

На састанку одржаном, 18. јуна 2013. године, у Загребу, хрватска страна је истакла захтев за додатне ексхумације на локацијама Инђија, Шид, Гибарац код Шида и Ковин. У периоду од 24-26. септембра 2013. године изршене су додатне ексхумације на градским гробљима у Инђији и том приликом ексхумирани су посмртни остаци 11 лица. У периоду од 1-2. октобра 2013. године спроведена су пробна ископавања и ексхумација на градским гробљима у Шиду. На католичком гробљу у Шиду пронађени су посмртни остаци једног НН лица. Дана 2. октобра уз присуство представника Повјернства за заточене и нестале и сведока из Републике Хрватске извшено је извиђање и маркирање појединачног гробног места на месном католичком гробљу у Гибарцу код Шида. Ексхумација овог гробног места изршена је 8. октобра 2013. године. Дана 14. октобра 2013. године изршене су додатне ексхумације на градским гробљима у Ковину и том приликом ескхумирани су посмртни остаци 14 лица. У том смислу, на састанку одржаном , 02. и 03. јун 2015. Године, у Београду, истакнут је захтев за додатне ексхумације у Смедереву. Извршене су анализе постојеће документације са ексхумација које су обављене 08. маја 2007. године на Новом градском гробљу у Смедереву и на основу ње додатне ексхумације посмртних остатака 2 лица.

Исто тако треба имату у виду констатацију дату у Записнику са састанка Комисије за нестала лица Владе Републике Србије и Повјеренства за заточене и нестале Владе Републике Хрватске, који је одржан у Београду 13. и 14. марта 2007. године, да су обе стране "у складу са преузетим обавезама за 2006. годину извршиле анализу ексхумација које су извршене на територији Републике Србије и Републике Хрватске и констатовано је да су ексхумације извршене у складу са договором, уз поштовање договорених принципа и методологије рада, као и професионалних стандарда".

1. **Провере које се односе на сабирне центре, КПД установе, медицинске центре и др.**

У вези захтева хрватске стране за доставу сазнања о несталим лицима која су била у тзв. сабирним центрима (**Стајићево и** **Бегејци**), КПД установама (**Сремска Митровица, Београд и Ниш**), медицинским центрима и другим установама на територији Републике Србије, Комисија је Повјеренству, на састанку у Београду 27. и 28. јула 2010. године, предала списак размењених, отпуштених и умрлих лица из сабирних центара и КПД установа на територији Републике Србије током 1991- 1992. године (**2 876** лица). Извршено је сравњивање евиденција ових лица са службеним евиденцијама које поседује Повјеренство за заточене и нестале и том приликом је утврђено да се евиденције разликују за **58** лица које је потребно додатно проверити. Након додатне провере утврђено је да се ради о лицима која се не налазе у евиденцијама несталих лица.

У вези тврдњи хрватске стране да су на територији Републике Србије постојали концетрациони логори Комисија поново истиче да на територији Републике Србије нису постојали концетрациони логори као и да тврдње изнете у оваквом облику никада нису биле предмет разговора ни на једном састанку надлежних владиних тела за тражење несталих. Такође, треба напоменути да сабирни центри и кампови, где су била смештена лица након њихове евакуације из Републике Хрватске, били су под сталним монторингом међународних организација и у њиховим извештајима након обиласка ових центара, нигде се не спомињу такви термини и квалификације.

Лица која су умрла у овим центрима и затворским установама сахрањивана су на месним гробљима у редовној процедури, као што је био случај на гробљу у Сремској Митровици, одакле су хрватској страни 1997. године предати посмртни остаци 3 лица, а након ексхумација спроведних на овом гробљу 2002. године, предати су посмртни остаци још 10 лица. Међу идентификованим и предатим телима били су и посмртни остаци лица која су умрла у затвору у Сремској Митровици. Такође, сахране лица су вршене у редовној процедури у местима где су лица била довожена ради лечења, где су умрла или су преминули довожени ради вршења обдукције, као што је случај са гробљем Лешће у Београду. Са овог гробља хрватској страни су још 1995. године предати посмртни остаци 10 лица, а након ексхумација спроведених на овим гробљима и посмртни остаци још четири лица, за нека од њих постоје сазнања да су преминула у сабирном центру у Стајићеву.

Уважавајући чињеницу да је сваки решени случај несталог лица од великог значаја, тврдња хрватских власти да умрли у сабирним центрима чине значајан део броја лица која се воде као нестала је чињенично непоткрепљена, јер према до сада прикупљеној документацији и сазнањима ради се о малом броју лица што потврђују и међународне организације у својим извештајима, као и списак хрватске стране из 1999. године, на коме се налази 40 лица које се воде као нестала, а за које је хрватска страна располаже са чињеницама које указују да су она била заробљена. Од ових 40 лица још 25 се води на хрватској листи тражења, а кроз процесе ексхумација и идентификација у Републици Хрватској и Републици Србији један број ових случајева је решен (у Републици Србији 4). Такође, наведеним списком од 40 лица било је обухваћено и 16 лица за које хрватска страна тврди да је њихова лична документа преузела приликом размене заробљеника у Неметину 1992. године, али лица нису ослобођена. Тренутно се на списку несталих води још њих 11, а за нека од ових лица је утврђено да су страдали на територији Републике Хрватске и да никада нису били територији Репиблике Србије. Комисија je интезивно радила на решавању случајева несталих лица за које хрвтска страна тврди да су били заробљени и одведени на територију Републике Србије, а који до сада нису решени, и о свим сазнањима до којих је дошла је обавештавала хрватску страну у билатералним сусретима. Сваки захтев хрватске стране који се односио на њихова сазнања да су нестала лица сахрањена на територији Републике Србије је благовремено и детаљно проверен (гробља, документација, теренска ископавања.....).

Током 2006. године по захтеву хрватске стране извршене су провере у вези медијски пласираних информација о пријему 187 рањеника са подручја Вуковара у Новосадску болницу током новембра 1991. године, који су након тога наводно нестали. Детаљном анализом која је обухватила **4000** пацијената лечених у овој установи по разним основама у наведеном периоду, утврђено је да те информације нису тачне и искључена је могућност нестанка 187 лица након указивања помоћи у болници у Новом Саду. Информација је у писменом облику предата хрватској страни на састанку, у Београду, 13. и 14. марта 2007. године.

1. **Вуковарска болница**

У вези захтева Републике Хрватске за враћање документације Вуковарске болнице, Комисија је на састанку, у Београду, 27. и 28. јула 2010. године, предала део документације, која по садржини одговара евиденцијама Вуковарске болнице, у којој се налазе подаци са дијагнозама за **1 286** лица. Представници Повјеренства за заточене и нестале су истакли да је враћање дела документације Вуковарске болнице од великог значаја за процес. Исте године током посете тадашњег председника Републике Србије, Бориса Тадића, Вуковару, председник Комисије за нестала лица Владе Републике Србије, Вељко Одаловић, предао је председнику Повјеренства за заточене и нестале Владе Републике Хрватске, Ивану Грујићу, додатну медицинску документацију Вуковарске болнице (књиге пријема, терапије, евиденције умрлих и др. – у прилогу списак предате документације). Тиме је предата сва расположива документација Вуковарске болнице.

На захтев хрватске стране за достављање информације о масовној гробници у Грабову, затражена је информација од Тужилаштва за ратне злочине и иста је прослеђена хрватској страни на састанку марта 2007. године у Београду. Хрватска страна је информисала да је на наведеној локацији раније вршила пробна ископавања без резултата и исказала интерес за довођење сведока који би показао ближу локацију могуће гробнице што није могло да се спроведе из процесних разлога.

1. **Извиђања, пробна ископавања и ексхумације на територији Републике Србије и Републике Хрватске по захтевима хрватске стране**

Ради лоцирања гробних места на територији Републике Хрватске, где су сахрањена два припадника хрватске диверзантско-терористичке групе познате као „Сомборска група” (која је почетком фебруара 1992. године ушла на триторију Републике Србије са циљем извођења диверзантско-терористичких акција) дана 19. октобра 2008. године са представницима Повјеренства за заточене и нестале извршено је зједничко извиђање терена у присуству сведока, на обали Дунава у реону Копачког Рита-Вемејски канал.

У вези са захтевом хрватске стране за доставу информација, које се односе на могуће локације гробних места и гробница, које су проистекле из асанације терена на подручју Републике Хрватске током 1991 - 1995. године, Комисија је на основу добијене документације од Министарства одбране предала расположиве податке, у вези са локацијама Богдановци и Маринци, а које су биле од значаја за решавање конкретних случајева несталих лица.

На захтев хрватске стране за проверу информација да се на наведеном терену налазе могућа места необележених гробница и то: једна могућа локација на подручју Јергићевог салаша и две могуће локације недалеко од реке Живе код Рељине табле дана, 02. и 03. новембра 2010. године, у организацији Комисије за нестала лица, у атару села Бођани и Вајска, општина Бач, извршена су пробна ископавања на наведеним локацијама и том приликом нису пронађени посмртни остаци нити је било трагова да су ту икада били покопани.

У сарадњи са Тужилаштвом за ратне злочине Републике Србије и надлежним владиним и правосудним органима Републике Хрватске 2013. године, извршено је извиђање, теренске провере и ексхумација две гробнице у месту **Сотин**, Вуковар. Том приликом ексхумирани су посмртни остаци **13** лица.

Током 2014. године на основу изјаве сведока и других сазнања са хрватском страном извршена су заједничка извиђања и лоцирања могућих места укопа у местима Слаковци (случај **Крешимир Папац**) и Петровци (**случај** **Алвир** и други), али том приликом нису пронађени посмртни остаци.

На захтев хрватске стране истакнут на састанку одржаном 08. маја 2018. године, у Загребу, за проверу гробаља где су сахрањивана неидентификована лица пронађена уз ток реке Дунав низводно од Смедерева до хидроелектране Ђердап 1, извршено је извиђање терена у местима уз ток реке Дунав, низводно од Смедерева до хидроелектране Ђердап 1, у периоду од 18. до 20. септембра 2018. године. Извиђање се односи на проверу чињеница у вези са сахрањивањем посмртних остатака НН лица која су реком Дунав, у периоду од 1991. до 1998. године, допловила са подручја захваћених оружаним сукобима на простору бивше СФРЈ и након полицијске и судско-медицинске обраде, сахрањена на градским гробљима у местима Пожаревац, Велико Градиште, Голубац и Доњи Милановац. Након извиђања терена сачињен је детаљан извештај са описом локација и чињеничним стањем на терену који ће бити презентирани хрватској страни.

На истом састанку истакнут је захтев за проверу информације о постојању масовне гробнице на простору некадашње кудељаре у Богојеву као и провере месног гробља. Дана 22.06.2018. године, извршена је провера навода у захтеву достављеног од хрватске стране у вези са лицима страдалим током оружаних сукоба, чији би се посмртни остаци могли налазити на простору некадашње кудељаре у Богојеву као и на локалном гробљу у Богојеву. Резултати извиђања терена ће бити презентирани хрватској страни и у колико хрватска страна искаже интерес за заједничко извиђање, Комисија ће предузети све потребне мере за реализацију истог.

На поновљене раније захтеве хрватске стране за достављање информација о местима масовних, појединачних и секундарних гробница на подручју Р Хрватске, прикупљене су информације о асанацији терена на локацијама Тординци, Ернестиново, Караџићево и Ласлово које су од хрватске стране оцењене као непотпуне, да се ради о иницијалним информацијама које су у претходном периоду већ размењене, као и да су потребне додатне информације са конкретнијим подацима. У том смислу, потребно је да хрватска страна конкретизује своје захтеве и да се изјасни на којим локацијама је до сада вршила ексхумације и колико се несталих лица још тражи по локацијама. Хрватској страни достављене су информације и о појединачним гробним местима на територији Републике Хрватске које се односе на лица страдала у местима Сотин и Тења, за које се хрватска страна изјаснила да се у свим случајевима ради о иницијалним информацијама и да нису у могућности да спроведу теренска истраживања без додатних информација.

1. **Предлог мера**
   1. Имајући у виду да се у мртвачницама у Републици Хрватској налази око 900 ексхумираних посмртних остатака који нису идентификовани[[1]](#footnote-1) потребно је да хрватска страна достави списак локација са којих су ексхумирани посмртни остаци са основним идентификационим подацима што им је и тражено на састанку одржаном у Београду 2015. године. Хрватска страна је ово прихватила али до данас није доставила списак;
   2. Да се по сличној методологији као што је рађено у Р Србији изврше провере: пловних путева и на хрватској обали река Дунав, Сава, Вука, Драва и др, и болница, затвора и других установа у којима су била смештена лица током оружаних сукоба како би се утврдило да ли се међу њима налазе лица која се воде као нестала;
   3. Имајући у виду да хрватска страна и даље инсистира на враћању дела документације Вуковарске болнице која се односи на: спискове рањеника и особља за евакуацију, историје болести, протоколи (операцијски, амбулантни, гипс) и РТГ снимке, сматрамо да треба додатно појаснити и образложити како би се утврдило постојање такве документације и њен значај за процес тражења несталих лица;
   4. У вези са хрватским захтевом за доставу информација о примарним и секундарним гробницама на подручју Источне Славоније потребно је да доставе ажуриране податке о локацијама на којима су вршене ексхумације као и локације на којима су вршена теренска истраживања (Петровци, Тординци, фарма „Ловас“ код Даља, Берак, Антин и др.);
   5. Да се у сарадњи са Тужилаштвом за ратне злочине омогући присуство сведока на локацији Грабово и
   6. Да хрватска страна информише које је мере до сада предузела ради расветљавања судбине несталих лица са листе тражења Р Србије на подручју Вуковара, Осијека и др. околних места.

1. Идентификација посмртних остатака методом анализе ДНК је постала опшетеприхваћена метода идентификације због своје поузданости. Република Србија је још у априлу 2002. године потписала Споразум о сарадњи са Међународном Комисијом за нестала лица (ИЦМП) и тиме се у потпуности интегрисала у њихов регионални ДНК програм, којим су успостављене централизоване базе коштаних узорака и узорака крви. За успех пројекта битно је да сви региони међусобно сарађују, као и да породице свих несталих лица дају узорак крви, а надлежне државне институције узорке костију ексхумираних посмртних остатака. Република Хрватска је дуго одбијала да се интегрише у овај програм ИЦМП-а. Заједнички пројекат Републике Хрватске и ИЦМП-а (потписан крајем 2004. године), којим је наведени проблем требао бити превазиђен, дуго времена није дао очекиване резултате, јер је у почетку хрватска страна пристала само на размену ДНК профила крви али не и коштаних узорака и до данас тај процес није довољно транспарентан за друге учеснике. У мртвачницама у Републици Хрватској налази се око 900 ексхумираних посмртних остатака који још увек нису идентификовани. [↑](#footnote-ref-1)